32006D0259
L 093/65
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 27 март 2006 година
за изменение на приложение II към Решение 79/542/ЕИО на Съвета по отношение районирането на Аржентина и образците на сертификати за внос на прясно говеждо месо от Бразилия
(нотифицирано под номер C(2006) 896)
(текст от значение за ЕИП)
(2006/259/EO)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2002/99/ЕО на Съвета от 16 декември 2002 г. относно установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (1), и по-специално, член 8, точки 1 и 4 и член 9, параграф 4 от нея,
като има предвид, че:
(1)
Решение 79/542/ЕИО на Съвета от 21 декември 1976 г. относно съставянето на списък с трети страни или части от трети страни и за определяне на изисквания за ветеринарно и обществено здраве, както и условията за ветеринарно сертифициране на вноса в Общността на определени живи животни и прясно месо от тях (2) предвижда вносът на тези животни и месото да отговаря на изискванията, определени в необходимите образци на сертификати, изготвени в съответствие с посоченото решение.
(2)
Аржентина потвърди огнище на шап (тип О) в провинция Corrientes в департамента San Luís del Palmar и на 8 февруари 2006 г. незабавно информира Комисията за това.
(3)
Необходимо е да се предприемат мерки за райониране, с които временно да се преустанови вносът на обезкостено говеждо месо с произход от този департамент и околните департаменти: Berón de Astrada, Capital, General Paz, Empedrado, Itati, Mbucuruyá и San Cosme, за да се защити здравният статус на Общността,
(4)
Първата нотификация пред аржентинските ветеринарни власти във връзка с подозрение за възникнало огнище на шап беше на 4 февруари 2006 г. Въпреки това ветеринарните органи преустановиха сертифицирането на износа на месо от животни, заклани след 4 януари 2006 г. Партиди с такова месо от говеда, заклани на 4 януари 2006 г. или след тази дата, идващи от посочените департаменти, се преустановяват. Въпреки това, чрез дерогация от тези преустановени за износ партиди, с удостоверение, което е подписано в периода между 4 януари и 4 февруари 2006 г., на обезкостено и зряло месо от говеда, заклани в периода между 4 януари и 4 февруари 2006 г., които вече са насочени към Общността, следва да бъдат разрешени за внос в нея.
(5)
След наскоро осъществена мисия на Комисията в Бразилия стана ясно, че въпреки обстоятелството, че системите за проследяване са били в значителна степен усъвършенствани, са необходими някои допълнителни подобрения, за да се избегнат възможни контакти между животни с различен здравословен статус. Освен това е необходимо да се подобри ефикасността на ваксинациите срещу болестта шап и способността да се покаже липсата на разпространение на вируса на тази болест, като се отчита факта, че в Общността се осъществява внос единствено на обезкостено и зряло говеждо месо.
(6)
Необходимо е да се предвиди допълнителна мярка за осигуряване на допълнителни гаранции за контактите между животните, ваксинацията и наблюдението.
(7)
Уместно е да се вземе предвид фактът, че в провинция Santa Catarina не съществува политика животните да се ваксинират срещу болестта шап.
(8)
В тази връзка приложение II към Решение 79/542/ЕО следва съответно да бъде изменено.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложението към Решение 79/542/ЕИО се изменя в съответствие с приложението към настоящото решение.
Член 2
Настоящото решение се прилага от 31 март 2006 г.
Член 3
Адресати на настоящото решение са държавите-членки.
Съставено в Брюксел на 27 март 2006 година.